አሜሪካና አፍሪካ በንግድና ኢንቨስትመንት ያላቸውን ግንኙነት  ማጠናከር አለባቸው  – ሬክስ ቲለርሰን
አሜሪካ ከአፍሪካ ጋር በጸጥታና ደህንነት ጉዳይ እያደረገች ያለውን እንቅስቃሴ ከማጠናከር በላይ በንግድና ኢንቨስትመንት ያላትን ግንኙነት ለማጠናከር እንደምትሰራ የአሜሪካው የውጭ ጉዳይ ሚኒስትር ሬክስ ቲለርሰን ተናገሩ።ሬክስ ቲለርሰን ከአፍሪካ ህብረት ኮሚሽን ሊቀመንበር ሙሳ ፋቂ ማህመት ጋር ባደረጉትበተለያዩ አህጉራዊና አለም አቀፋዊ ጉዳዮች ላይ መክረዋል።በህብረቱ በወጡ አህጉራዊ ማሻሻያዎችና የአፍሪካ ሃገራት የገንዘብ ምንጫቸውን በራሳቸው እንዲሸፍኑ ለማስቻል እየተደረገ ባለው እንቅስቃሴ ዙሪያም ከኮሚሽነሩ ውይይት አድርገዋል።ሬክስ ቲለርሰን አሜሪካ የአፍሪካ ህብረት በአህጉሪቱ እያደረገ ያለውን እንቅስቃሴ እንደምታደንቅ ለጋዜጠኞች ተናግረዋል።ቲለርሰን በንግግራቸው ህብረቱ በአህጉሪቱ ሰላምና ፀጥታን ለማስፈን፣ በተለይም በሶማሊያ እያደረገ ያለውን የመሪነት ሚና አሜሪካ ትደግፋለች ብለዋል።ከዚህ ባለፈም ነጻ የንግድ ቀጠና ለመመስረት፣ ሙስናን ለመዋጋትና መልካም አስተዳደርና ግልጽነትን ለማስፈን ህብረቱ የሚያደርገው ጥረት የሚደነቅ መሆኑንም ገልጸዋል።ህብረቱ ደቡብ ሱዳንን በተመለከተ ያወጣውን መግለጫ ሃገራቸው እንደምትደግፍ ጠቅሰው፥ በሳህል ቀጠና ያለውን ሰላም አስከባሪ ጦር አሜሪካ በገንዘብ መደገፍ በምትችልበት አግባብ ላይ መምከራቸውን አንስተዋል።የህብረቱ ኮሚሽን ሊቀ መንበር ሙሳ ፋቂ መሃመት በበኩላቸው፥ ከቲለርሰን ጋር ያደረጉት ውይይት ውጤታማ እንደነበር ነው የተናገሩት።ኮሚሽነሩ የቲለርሰን ጉብኝት አሜሪካ ከአፍሪካ ጋር ያላትን ግንኙነት ማሳደግ እንደምትፈልግ ማሳያ መሆኑንም አንስተዋል።      